### 9.      Forslag til Udviklingsstrategi for Kalundborg Kommune

**Åbent**

Sagsnr.: 326-2015-31368       J.nr.: 01.02.03            Dokumentnr.:
326-2016-24121

**Sagstype**

Beslutning

**Resume og sagens baggrund**

Kommunalbestyrelsen vedtog den 22. april 2015 en procesplan
med henblik på at sende en udviklingsstrategi i offentlig høring inden
årsskiftet 2015/16. Den 25. november 2015 blev der afholdt et temamøde, hvor
Kommunalbestyrelsen fik lejlighed til at drøfte Udviklingsstrategiens
hovedtemaer. Det endelige forslag til Udviklingsstrategi fremlægges nu til
godkendelse.

**Indstillinger**

Direktionen indstiller

1. at *'Udviklingsstrategi
- samarbejde for bedre resultater'* (bilag 1) vedtages til offentlig
fremlæggelse i 8 uger

2. at der holdes
minimum et offentligt møde om Udviklingsstrategien i høringsperioden

3. at administrationen bemyndiges til at foretage evt. redaktionelle
rettelser til forslaget inden offentlig fremlæggelse

**Behandling**

Direktion, Økonomiudvalg, Kommunalbestyrelsen

**Sagsfremstilling**

*'Udviklingsstrategi - samarbejde for bedre resultater'* (bilag
1) er Kommunalbestyrelsens vurdering og strategi for kommunens udvikling. Strategien
tager sit udgangspunkt i Kommunalbestyrelsen vision. Visionen sætter retningen
– den viser, hvor vi vil hen. Udviklingsstrategien beskriver, hvordan vi med
udgangspunkt i en helhedsorienteret tilgang på tværs af sektorer vil arbejde
for, at kommunen er et godt sted at bo og leve, et godt sted at arbejde og et
godt sted at etablere og drive virksomhed. Kommuneplanen beskriver de fysiske
rammer for udviklingen. Politikker, strategier og handlingsplaner (nuværende og
kommende) konkretiserer, hvordan vi vil nå vores mål.

Planlovens bestemmelser

En udviklingsstrategi (planstrategi) er et lovpligtigt
dokument, som Kommunalbestyrelsen i henhold til planloven skal offentliggøre
inden udgangen af 1. halvdel af valgperioden. Kommunalbestyrelsen fastsætter en
frist på mindst 8 uger for fremsættelse af ideer, forslag m.v. og kommentarer
til den offentliggjorte strategi. Kommunen kan vælge at afholde offentlige
møder i høringsperioden. Udviklingsstrategien sætter retningen for den kommende
kommuneplan ved at angive de strategiske indsatsområder, som
Kommunalbestyrelsen vil arbejde med i den kommende kommuneplanperiode.
Endvidere skal Kommunalbestyrelsens beslutning om revisionsomfanget af den
kommende kommuneplan offentliggøres med udviklingsstrategien.

Inddragelse af offentligheden

I indeværende valgperiode har Kommunalbestyrelsen løbende
været i dialog med mange forskellige interessenter. Denne dialog har fungeret
som en optakt til formuleringen af en samlet strategi for kommunens udvikling.
Der har således været dialogmøder, workshops og andre arrangementer, hvor
politikerne har haft lejlighed til at drøfte perspektiverne for kommunens
udvikling med offentligheden. Borgere, foreninger, virksomheder mfl. har
bidraget med deres idéer, forslag og synspunkter om vidt forskellige emner som
eksempelvis bosætning, folkeskolen, 'Det gode børneliv',
landdistriktsudvikling, kollektiv trafik, Kultur- og bevægelsesparken i Høng og
den Bynære Havnepark i Kalundborg.

I september 2015 blev der afholdt en tværfaglig workshop:
'Bæredygtig kommune - Kalundborg 2025', hvor borgere, virksomheder og foreningsrepræsentanter
sammen med medlemmer af Kommunalbestyrelsen gav deres bud på, hvordan kommunen
kan udvikle sig i en bæredygtig retning. På planseminaret i 2014 og 2015 har
kommunalbestyrelsen bl.a. andet beskæftiget sig med emnerne bosætning, vækst,
velfærd og infrastruktur.

Denne brede involvering af borgere, virksomheder, foreninger
mfl., der allerede er i gang, er et godt udgangspunkt for de videre drøftelser
af, hvordan Udviklingsstrategien kan omsættes til handling. På et offentligt
møde i høringsperioden, vil *'Udviklingsstrategi - samarbejde for bedre
resultater'* blive fremlagt, og deltagerne vil kunne give deres konkrete bud
på, hvordan de som borgere, foreninger, virksomheder osv. kan samarbejde om at
løse de udfordringer og opgaver, som strategien redegør for.

Hvis Kommunalbestyrelsen kan godkende det foreliggende
forslag til Udviklingsstrategi, er det planen at høringsperioden begynder den
1. marts og slutter den 4. maj 2016.

**Økonomiske konsekvenser**

Ingen

**Direktionens møde den 1.
februar 2016:**

Anbefales.

**Økonomiudvalgets møde den 22.
februar 2016:**

Anbefales.

**Bilag**

|  |  |
| --- | --- |
| Forslag til Udviklingsstrategi\_ 270116.pdf | 326-2016-36115 |